समय बदलाव लेकर आता है। कुछ युगपुरुष होते हैं, जो इस बदलाव का माध्यम बनते हैं। निराला जी को ऐसे ही युग पुरुष माना जाता है। उनकी यह कह कर प्रशंसा की जाती है कि उन्होंने कविता को हर प्रकार के बंधनों से आज़ाद कर दिया, जिससे कविता नए आसमानों को छू सके। किन्तु वास्तविकता यह नहीं है। असलियत तो यह है कि निराला जी ने केवल प्राचीन छ्न्दों का त्याग किया, लय और भाव के मामले में वे रुढ़िवादी ही रह गए । उनकी कविताओं में भाव भी हैं और लय भी। प्रमाण यह है कि अपनी छ्न्दमुक्त कविताओं को वे स्टेज पर लय से गाते थे और श्रोता भाव विह्वल हो जाया करते थे। निराला जी को केवल इसी बात का श्रेय दिया जा सकता है कि उन्होंने सबसे पहले छन्द मुक्त कविता का नाम लिया। वास्तव में कविता को छ्न्द से ही नहीं, लय और भाव से भी मुक्त बाद के कवियों ने किया। ऐसे कवियों ने कविता से छ्न्द और लय इत्यादि का पूर्ण बहिष्कार किया। दुर्भाग्यवश हम यह नहीं जानते कि यह महान कार्य सबसे पहले किस महानुभाव ने किया। संभवतः कई कवियों ने एक ही समय में यह क्रांतिकारी कार्य किया हो। जैसे बाड़े का दरवाज़ा खुलते ही कई भेड़ बकरियाँ एक साथ निकल पड़ती हैं और आप यह नहीं बता सकते कि कौन सी भेड़ या बकरी सबसे पहले बाहर आई थी। निराला जी केवल बाड़े का दरवाज़ा खोलने के अर्थों में ही क्रांतिकारी हैं । वास्तव में कविता को मुक्त करने वाले कवि और हैं और वही महान हैं।